ཁོ་བོར་མཚོན་ན།ནམ་རྒྱུན་སྐད་ངན་ཞིག་གོ་མ་ཐགགློ་བུར་སེམས་ལ་འཚུབ་ཆ་ལངས་ཤིང་ཡིད་རབ་ཏུ་མི་སྐྱིད་པར་འགྱུར་འགྲོ་བ་ཞིག་ཆགས་འདུགདེ་ནི་ད་ལྟའི་ཡུལ་དུས་འདིའི་ཕྱི་ནང་གི་གནས་སྟངས་མང་པོ་ཞིག་གིས་ང་དང་ངེད་ཅག་གི་སེམས་ངོར་བཞག་པའི་ཤུལ་རྗེས་ཤིག་ཡིན་ཚོད།གཅིག་བྱས་ན།ཁོ་བོ་རང་ཉིད་ནུས་མེད་སྡར་མ་ཡིན་པའི་མངོན་རྟགས་ཤིག་ཡིན་ཡང་སྲིད།གང་ལྟར་མདང་དགུང་ས་སྲོད་ཀྱི་ཆར།གཡུང་དྲུང་བོན་གྱི་བསྟན་བདག་སྨན་རིའི་ཁྲི་འཛིན་སོ་གསུམ་པ༧སྐྱབས་རྗེ་ལུང་རྟོགས་བསྟན་པའི་ཉི་མ་མཆོག་གཟིམ་ཁྲིའི་མཐའ་ཅན་དུ་གྱུར་པའི་གཏམ་ངན་རྣ་བར་སོན་པས།དེ་རིང་ཡང་ཉིན་གང་བོར་དེ་ལས་འཕྲོས་པའི་བསམ་གཞིགས་སྣ་ཚོགས་བསྟུད་མར་བྱེད་དགོས་བྱུང་།དྲང་མོར་ཞུས་ན།ཕྲན་ལ་ནི་ཁོང་གི་སྐུ་པར་རེ་མཇལ་མྱོང་བའི་བག་ཆགས་ཙམ་མ་གཏོགས།རིན་པོ་ཆེའི་མཛད་རྣམ་ལ་ཆ་རྒྱུས་ཆེན་པོ་མེད་པས།མེད་ཀྱང་ཡོད་མདོག་གི་རྫུ་བག་འཁྲབ་མི་འདོད།རྣམ་པ་གཅིག་ཏུ་ན།ངས་ཁོང་གི་སྐུ་པར་མཇལ་བའི་བག་ཆགས་དེ་ཙམ་ཡང་ཆུང་ཆུང་ཞིག་ཏུ་བརྩི་མི་རིགས་ཏེ།སྐུ་པར་དུ་མངོན་པའི་མཁྱེན་བརྩེའི་འོད་ཟེར་འཕྲོ་བའི་སྤྱན་མདངས་དང་།ཐུགས་སྤོབས་བརྟན་པོ་མངའ་བའི་གཟི་བྱིན་དེ་ནི་ཁོང་གི་མཛད་འཕྲིན་ཀུན་གྱི་བསྡུས་གཟུགས་སུ་གྲུབ་ཡོད་པ་མིན་ནམ།